CELEX: C2007/140/74
Language: el
Date: 2007-06-23 00:00:00
Title: Υπόθεση F-41/07: Προσφυγή της 2ας Μαΐου 2007 — Fernandez García και García Rato κατά Δικαστηρίου

23.6.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/46
            
         Προσφυγή της 2ας Μαΐου 2007 — Fernandez García και García Rato κατά Δικαστηρίου
   (Υπόθεση F-41/07)
   (2007/C 140/74)
   Γλώσσα διαδικασίας: η γαλλική
   Διάδικοι
   
      Προσφεύγουσες: Brígida Fernandez García (Λουξεμβούργο, Λουξεμβούργο) και Carolina García Rato (Λουξεμβούργο, Λουξεμβούργο) (εκπρόσωποι): S. Orlandi, A. Coolen, J.-N. Louis και E. Marchal, δικηγόροι)
   
      Καθού: Δικαστήριο των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Δικαστήριο Δημόσιας Διοίκησης:
   
               —
            
            
               την ακύρωση των αποφάσεων περί διορισμού των προσφευγουσών ως μονίμων υπαλλήλων των Ευρωπαϊκών Κοινοτήτων, στο μέσο που με τις αποφάσεις αυτές ορίζεται ο βαθμός προσλήψεώς τους κατ' εφαρμογήν του άρθρου 13 του παραρτήματος XIII του ΚΥΚ·
            
         
               —
            
            
               την καταδίκη του καθού στα δικαστικά έξοδα.
            
         Ισχυρισμοί και κύρια επιχειρήματα
   Επιτυχούσες του διαγωνισμού CJ/LA/25 (1) του οποίου η προκήρυξη δημοσιεύθηκε πριν από την 1η Μαΐου 2004, οι προσφεύγουσες προσλήφθηκαν ύστερα από τη θέση σε ισχύ του κανονισμού (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων (2).
   Με την προσφυγή τους, οι προσφεύγουσες ισχυρίζονται, κατ' αρχάς, ότι με τις προσβαλλόμενες αποφάσεις παραβιάζεται το συσταθέν με την προκήρυξη του διαγωνισμού πλαίσιο νομιμότητας. Πράγματι, κατ' εφαρμογήν του άρθρου 13 του παραρτήματος XIII του Κανονισμού Υπηρεσιακής Καταστάσεως, οι προσφεύγουσες προσλήφθηκαν σε βαθμό χαμηλότερο αυτού που αναγραφόταν στην προκήρυξη διαγωνισμού.
   Επίσης, οι προσφεύγουσες θεωρούν ότι οι προσβαλλόμενες αποφάσεις παραβιάζουν τα άρθρα 5, 29 και 31 του ΚΥΚ καθώς και τις αρχές της ίσης μεταχειρίσεως και της απαγορεύσεως των διακρίσεων. Πράγματι, η σχετική κατάταξη επιτυχόντων του ίδιου διαγωνισμού ή διαγωνισμού του ίδιου επιπέδου θα είχε γίνει σε διαφορετικά επίπεδα ανάλογα με το εάν οι ενδιαφερόμενοι θα προσλαμβάνονταν πριν ή μετά την θέση σε ισχύ του κανονισμού 723/2004.
   Επιπλέον, οι προσφεύγουσες προβάλλουν παραβίαση της αρχής της δικαιολογημένης εμπιστοσύνης, στο μέτρο που ευλόγως ανέμεναν να προσληφθούν στον βαθμό που αναγραφόταν στην προκήρυξη του διαγωνισμού για την κάλυψη των θέσεων για τις οποίες ήσαν αυτές υποψήφιες.
   
      (1)  ΕΕ C 182 A της 31.7.2002, σ. 8.
   
      (2)  ΕΕ L 124 της 27.4.2004, σ. 1